Simon Emil Ammitzbøll (UFG), 2009-02-20:
Jeg skal undlade at diskutere med formanden, da man ikke må det.
Jeg håber selvfølgelig ikke, det særlig var møntet på, at jeg nu skulle på Folketingets talerstol.
Men så læser man videre, og så bliver det pludselig til en rigtig dårlig idé.
Det er jo selvfølgelig lidt ærgerligt.
Jeg vil sige det på den måde, at vi jo gerne vil have, at vi fremmer den kulturelle integration.
Vi vil gerne have, at borgere, der kommer til Danmark, har mulighed for at blive en del af det danske samfund, og at folk med en anden kulturel baggrund kan føle sig som en del af det danske fællesskab.
Hvis der er en ting, der er sikkert, er det, at en vedtagelse af det her beslutningsforslag ikke vil fremme nogen af de målsætninger, tværtimod.
Man snakker om, at man vil nedsætte en arbejdsgruppe, og arbejdsgrupper kan jo altid være fine, især hvis man ser på det med, at der er nogle elever, der skulle blive mere fortrolige med dansk kultur og historie.
Det lyder jo fint nok, i hvert fald hvis man piller alle de ord, der handler om, at det i virkeligheden kun drejer sig om muslimer, ud.
Jeg synes egentlig, at fru Marianne Jelveds forslag om, at man kan få en eller anden form for særligt medborgerfag, er ganske fornuftigt, og vi har fået undervisningsministerens ord for, at vi kan få en redegørelse for, hvordan man kan se på alt det her med fadervor.
Det er også ganske fornuftigt.
Det er fornuftige tiltag, og derfor skal vi måske bare sige, at der ikke er noget, der ikke er så skidt, at der ikke kan komme noget godt ud af det.
Det gælder jo så også det her forslag.
Jeg vil ikke gennemgå alle de konkrete detaljer, men dog alligevel slå ned på et par steder.
Langt de fleste kyllinger, man kan købe i Danmark, er halalslagtet.
Skal man så have mindre kylling i danske skoler, eller hvad er det, der er pointen i det her?
Gælder det også f.eks. koshermad i stedet for halalslagtet, som flere har været inde på?
Er det, der er det vigtige, egentlig ikke bare, at folk kan få tilbudt noget, som passer til dem?
Så er der også det her med badefaciliteter.
Det har altid undret mig utrolig meget, at folk, der siger, at de gerne vil fremme integrationen, snakker om, at en af de måder, man virkelig kan gøre det på, er med de her fællesbade.
Jeg skal ikke gøre mig klog på, hvad der kan ske i fællesbade, men jeg synes simpelt hen, at det er langt ude at påstå, at det skulle være særlig integrationsfremmende at stå i et bad sammen, eller at påstå, at det skulle være en særlig dansk værdi.
Det er jo sådan en eller anden tysk nudistkultur fra 1920'erne, som bare har vundet indpas af sparehensyn i sin tid, fordi man ikke havde råd til at indrette enkeltkabiner.
Altså, kom nu videre.
Så er der det med fridagene.
Man skal sige nej til, at folk kan få fri i anledning af religiøse højtider.
Hvorfor i alverden skulle man dog det?
Jeg synes da, det er fint, at den lokale skoleleder kan finde ud af, at der er mulighed for, at der kan gives fri i anledning af de religiøse højtider, som minoritetselever måtte have - om det er muslimske elever, jødiske elever eller hvad ved jeg.
Ganske, ganske fint.
Der, hvor der kan være en pointe, er, at man skal turde tage de svære samtaler.
Det er der, jeg kan være bekymret, for hvis der er elever, der kommer i skole, og som, på grund af at de faster, dermed ikke er i stand til at modtage undervisning, er det da selvfølgelig skolens pligt at tage det op med forældrene og sørge for, at de pågældende elever kommer forberedt i skole hver eneste dag.
Det var så om forslaget.
Man kunne jo gøre noget andet for at fremme den kulturelle integration og for at fremme fællesskabet.
Man kunne bl.a. afskaffe kristendomsundervisning og indføre religionsundervisning, så der var en neutral grund at mødes på.
Selvfølgelig ville kristendommen stadig fylde meget i et sådant fag, fordi kristendommen på godt og ondt er en del af dansk historie.
Man kunne også gå ind og sige, at der ikke skal bedes fadervor i jyske folkeskoler finansieret af skatteborgerne.
Hvad pokker er det dog for noget, at der skal til at være fællesbøn i offentlige skoler?
Det har der åbenbart været i smug ovre i det vestjyske i en årrække.
Jeg har da fået henvendelser fra indtil flere forældre fra nogle af de skoler, der meget gerne vil have sig det frabedt.
I den konflikt vælger man den gruppe, der gerne vil bede fadervor, i stedet for at man vælger det individ, som gerne vil undtages.
Det er misforstået åndsfrihed, når man vælger, at grupper skal kunne tyrannisere individder.
Det er det både i forhold til islamiske grupper og i forhold til kristne grupper, vil jeg sige til undervisningsministeren.
Vi kan ikke støtte forslaget.